ભારતની વાત કરીએ તો તૂર્કીનો લિરા તૂટયા પછી ફોરેક્સ માર્કેટમાં ડૉલર મજબૂત થયો, સામે રુપિયો 70.08 સુધી રેકોર્ડબ્રેક નીચી સપાટીએ જઈ આવ્યો. જો કે આરબીઆઈ હવે રૂપિયાને તૂટતો અટકાવવા માટે ઈન્ટરવેન્શન કરે તેવી શકયતા વધી છે. રુપિયો તૂટતાં મોદી સરકાર પર પણ માછલાં ધોવાઈ રહ્યાં છે. જેથી સરકારનું આરબીઆઈ પર દબાણ રહેશે. ભારત આર્થિક પ્રગતિ કરી રહ્યું હોય તો રૂપિયો મજબૂત થવો જ જોઈએ. જીએસટી કલેક્શન વધ્યું છે. જીડીપી ગ્રોથ રેટ વધ્યો છે, ફુગાવો અંકુશમાં છે. ઔદ્યોગિક ઉત્પાદન વધ્યું, વિદેશી હૂંડિયામણમાં વધ્યું છે, ઈકોનોમીના તમામ પેરામીટર્સ પોઝિટિવ છે, એકમાત્ર રૂપિયો નબળો છે. પણ હવે આરબીઆઈએ રુપિયાને તૂટતો અટકાવવા માટે 100 ટકા વિચારવાનો સમય આવી ગયો છે. તેમ જ કેન્દ્ર સરકારે પણ એવા પગલાં લેવા જોઈએ કે રૂપિયો મજબૂત થાય. વડાપ્રધાન નરેન્દ્ર મોદીએ 15 ઓગસ્ટે લાલ કિલ્લા પરથી કહ્યું કે આગામી દસકો ભારતનો છે. અને ભારતને મહાસત્તા બનતા કોઈ રોકી નહીં શકે. તો સૌપ્રથમ ભારતીય રુપિયાને મજબૂત કરવો પડશે. તેના માટે કેન્દ્ર સરકારે આર્થિક નિષ્ણાતો કે અર્થશાસ્ત્રીઓની મદદ લઈને પગલાં લેવાનો સમય પાકી ગયો છે.